b'\n_START_ARTICLE_\nAnhidrit\n_START_SECTION_\nNahajali\xc5\xa1\xc4\x8da\n_START_PARAGRAPH_\nAnhidrit se najpogosteje pojavlja v evaporitnih depozitih skupaj s sadro. Prvi\xc4\x8d so ga odkrili leta 1794 v rudniku soli pri Hallu na Tirolskem. Na tem nahajali\xc5\xa1\xc4\x8du je klju\xc4\x8dna globina nahajali\xc5\xa1\xc4\x8da, ker se je anhidrit v vi\xc5\xa1jih plasteh zaradi prisotnosti vode pretvoril v sadro. _NEWLINE_Kalcijev sulfat iz vodnih raztopin kristalizira kot sadra, \xc4\x8de je v raztopini prebitek natrijevega ali kalijevega klorida, kristalizira \xc5\xa1ele pri temperaturah nad 40 \xc2\xb0C. To je tudi ena od metod, po kateri se mineral pripravi umetno. Tako pripravljen anhidrit je popolnoma enak naravnemu.\n_START_SECTION_\nNoduli v bibavi\xc4\x8dnem pasu\n_START_PARAGRAPH_\nV slanih zatokih (sebkha ali sebkhat) v bibavi\xc4\x8dnem pasu Perzijskega zaliva se anhidrit pojavlja v obliki diagenetskih nodulov (gomoljev). Preseki teh nodularnih tvorb imajo mre\xc5\xbeast videz. Nodularni anhidrit se pojavlja tudi v sedimentnih skladih kot nadomestek sadre.\n_START_SECTION_\nSolne kupole\n_START_PARAGRAPH_\nVelike koli\xc4\x8dine anhidrita so na vrhovih solnih kupol, ki nastanejo, kadar debeli sedimentni skladi predrejo tanj\xc5\xa1i sloj manj odpornih kamnin nad seboj in pridejo na Zemljino povr\xc5\xa1ino. Anhidrit sestavlja 1-3\xc2\xa0% soli in slane kupole in se pojavlja samo na vrhovih, od koder je voda sprala halit. Tipi\xc4\x8den vrh kupole je sestavljen iz sloja soli, nad katerim je sloj anhidrita, nad njim sloj sadre in nad njim sloj kalcita.  Vzajemno delovanjesoli in nafte lahko zmanj\xc5\xa1a vsebnost SO\xe2\x82\x84 in povzro\xc4\x8di nastajanje kalcita, vode in vodikovega sulfida (H\xe2\x82\x82S).\n_START_SECTION_\nImena\n_START_PARAGRAPH_\nIme anhidrit mu je dal nem\xc5\xa1ki geolog Abraham Gottlob Werner (1749 \xe2\x80\x931817), ker, za razliko od sadre, ne vsebuje nobene vode. Med zastarela in opu\xc5\xa1\xc4\x8dena imena spadata imeni muriacit, ki je nastalo na domnevi, da je klorid (muriat), in karstenit. Nenavadno oblikovane, spa\xc4\x8dene, konkrecijam podobne gmote se imenujejo kamniti vampi. V Volpinu pri Bergamu v Lombardiji se pojavlja kot luskast zrnat vulpinit, ki se re\xc5\xbee in brusi za okraske.'